《欧阳太师挽词三首》
宋代·苏辙

雄文元命世，直气早成风。
受任衰迟后，安邦反侧中。
回天深有力，扈圣耻言功。
事已身随去，惊嗟柱石空。
唐弊文初丧，书成法至今。
雍容趋圣处，深切可人心。
气力知难继，风流喜不淫。
悬知公欲谢，异说勇交侵。
推毂诚多士，登龙盛一时。
西门行有恸，东阁见无期。
念昔先君子，尝蒙国士知。
旧恩终未报，感叹不胜悲。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。